Aabenraa: En nu 19-årig mand fra Aabenraa er dømt for at videregive billeder om private forhold og for blufærdighedskrænkelse.

Det skete tirsdag ved Retten i Sønderborg.

I januar sidste år indleverede en ung kvinde sin mobiltelefon i en telebutik i Aabenraa - hvor den dømte arbejdede - med henblik på at få den repareret. I forbindelse med reparationen opdagede han otte billeder af kvinden iført undertøj. Dem sendte han først til sin egen telefon, hvorfra han så sendte billederne videre til en kammerat.

Det koster ham nu 20 dages betinget fængsel for overtrædelse af de to bestemmelser i straffeloven, der handler om henholdsvis deling af billeder om private forhold og blufærdighedskrænkelse. Det oplyser anklagerfuldmægtig ved Syd- og Sønderjyllands Politi, Rie Johansen.